Gly, Gly | coetzeeblog
So glad soos ….. daar moet julle maar invul, wat julle dink, erg lekker glad is. In ´n oogwink, natuurlik met ´n reëntjie, kan die paaie hier, verander in ´n verradelike monster, wat jou graag in die sloot langs die pad wil sien en baie keer ook daarin slaag. Net om jou te wys wie is eintlik baas. Baie soos ´n rustige ou perd, wat op ´n dag, onverwags, jou laat besef, dat jy nie oorgerus moet wees nie.
Jy sê jy kan bestuur. Jy reken jy kan op ´n modderpad ook bestuur. Hoeveel keer het jy al vasgesit? Die ou mense het gesê dat jy nie kan perdry, voordat jy nie sewe keer met moederaarde kennisgemaak het nie. Dink ons kan met gemak, daardie getal verdubbel, voordat jy kan aanneem dat jy op hierdie paaie van ons, as hulle nat is, kan bestuur.
Die Duitsers hou daarvan om te sê, jy moet “Schwung” of te wel, jy moet gasgee as jy daardie gladde strook vang. Soms werk dit en soms ook maar nie. Van die 4×4 voertuie is geneig om skielik te besluit hulle wil nou dwarsdraai en dán is dit ´n gespook om hom weer in die middel van die pad te kry. ´n Grondpad word geskraap, met die middel hoër as die kante, om die water van die pad af te kry en dit is wat hom so bedrieglik maak, veral as daar nog ´n voertuig van vooraf kom.
Opmerklik, soms, is die voorwielaangedrewe voertuie, wat op hul gemak, by daardie macho 4×4’s in die sloot verby kom. So ´n effe meewarig glimlag op die bestuurder se gesig. Hy weet dat hy nie naby eers kan waag om te help uitsleep nie. Nadeel van hierdie voertuie, is dat hulle redelik laag is, as daar enigsins ‘n groot vragmotor verby gekom het, hak hulle maklik aan daardie middelmannetjie. Wat hier baie gou duidelik word, is mense se bereidwilligheid, om te help. As hulle enigsins kan, anders is dit maar net voet in die hoek en die hoop om aan te hou beweeg.
Groot nadeel van die land, waar die grond, byna oneindig diep is, is dat hier geen ordentlike gruis is nie. Dít kon soveel probleme opgelos het. Nou weet elke bestuurder, om ´n kabel of sterk tou en ´n graaf standaard toerusting in sy voertuig te maak. Hierdie uitsonderlik nat seisoen, wat ons beleef, het hierdie net meer by elkeen, wat hulle op hierdie paaie begeef, tuisgebring.
Senutergend, is dit soms. Veral as ´n pad aangedurf moét word. Groot verligting, as jy tog jou bestemming bereik het, sonder enige oponthoude.
Sommige foto’s van Hendrik Groenewald
11 thoughts on “Gly, Gly”
Julie 24, 2015 om 6:46 vm
Dit laat my nou ver terugdink aan die jare toe daar nog baie grond paaie was wat geskraap word en dan as dit reën gly jy meer as wat jy ry.Daardie vassit was ook gereeld n probleem. Ons het n slag in die Karoo vasgesit met geen voertuig wat verby kom of naby is nie! Die paaie op jou fotos is beslis n hegse pappery!
Julie 24, 2015 om 6:04 nm
Die son het sopas weer begin skyn, nadat ons laasnag weer 16 mm gehad het. Lyk darem asof hy die volgende week gaan skyn. Ons is baie bly daaroor.
Julie 24, 2015 om 8:24 nm
Bly oor reën of sonskyn? Kry jul winterreën?
Julie 24, 2015 om 9:03 vm
Party mense betaal duisende rande om ‘n 4×4-ervaring te hê – jy het dit op jou voorstoep! Behalwe vir ‘n tou / kabel, het julle seker “gumboots” ook altyd byderhand?
Orange Blue said:
Julie 24, 2015 om 11:05 vm
Dit lyk na ‘n avontuur om daar te ry. Swartdam se turfpad het in die reenmaande so gelyk.
Julie 24, 2015 om 5:31 nm
Eish … dis nou net daai slag dat ek tuis bly tot dit weer droog is! Sterkte
Julie 24, 2015 om 6:06 nm
Ons verkies ook om tuis te bly. Lekker naweek.
Julie 24, 2015 om 8:22 nm
Sjoe,dit lyk erg!
Julie 25, 2015 om 3:47 nm
Jo Jo… die boere speel lekker in die modder. 🙂
Julie 26, 2015 om 8:32 vm
Die voorste dee van my erf lyk huidiglik soos die eerste foto. So klei porrel
“n absolute nagmerrie en ek het al vasgesit ook, in my eie erf, so ek verstaan presies waarvan jy praat. Maar ek het my lank terug belowe ek gaan nooit ooit kla oor reën nie.
Julie 26, 2015 om 4:33 nm
Ek sal nooit weer kla oor slaggate in ons dorp se teerpad nie 😀 Eish!